6.-7. juunil osaleb välisminister Urmas Paet Budapestis toimuval Aasia ja Euroopa (ASEM - Asia-Europe Meeting) välisministrite kohtumisel. Kõne alla tuleb Aasia ja Euroopa koostöö. Arutatakse ka uute julgeolekualaste väljakutsete ja majandus- ning finantskriisist taastumisega seonduvat ja teisi olulisi globaalseid arenguid. Välisminister Paet esineb kohtumisel küberjulgeolekuteemalise sõnavõtuga. Välisministril on kavas ka kahepoolsed kohtumised Tai ja Mongoolia välisministriga. Eesti ja Läti välisminister allkirjastavad kohtumisel kahepoolse salastatud teabe vahetamise ning vastastikuse kaitse kokkuleppe.    7.-8. juunil osaleb välisminister Urmas Paet Oslos toimuval Läänemeremaade Nõukogu välisministrite kohtumisel. Välisministrid arutavad merenduse, inimkaubanduse ja Läänemeremaade Nõukogu organisatsioonilise võimekuse ning üldisemalt kogu regiooni arenguga seonduvat. Välisminister Paet esineb kohtumisel sõnavõtuga.    8. juunil osaleb välisminister Urmas Paet Oslos konverentsil, mis on pühendatud Norra ja Balti riikide diplomaatiliste suhete taastamise 20. aastapäevale.    8. juunil kohtub välisministeeriumi kantsler Alar Streimann Eestis visiidil viibiva Hispaania välisministeeriumi Euroopa Liidu asjade riigisekretäri Diego Lopeziga. Kohtumisel tulevad kõne alla Euroopa Liidu kesksed teemad, sealhulgas siseturu, finantsperspektiivi, majanduspoliitikate koordineerimise, naabruspoliitika, laienemise ja rände küsimustega seonduv. Lopezil on kavas kohtumised ka välisministeeriumi Euroopa Liidu küsimuste asekantsleri Kaja Taela, Riigikogu Euroopa Liidu asjade komisjoni esimehe Taavi Rõivase ja Riigikantselei Euroopa Liidu asjade direktori Juhan Lepassaarega. Samuti külastab Hispaania välisministeeriumi Euroopa Liidu asjade riigisekretär IKT demokeskust.    9.-10. juunil osaleb välisministeeriumi 3. poliitikaosakonna peadirektor Märt Volmer Kiievis toimuval Eesti Idapartnerluse Keskuse korraldataval avaliku halduse reformi seminaril. Seminar alateemal "Avaliku halduse reformid ja läbirääkimised Idapartnerluse kontekstis" on järjekorras kolmas ning suunatud Idapartnerluse partnerriikidele.    Eesti Idapartnerluse Keskus koostöös  Ukraina Diplomaatilise Akadeemia, Eesti Diplomaatide Kooli, Eesti välisministeeriumi ning Rootsi arenguabi agentuuriga SIDA korraldab Euroopa Liidu Idapartnerluse 1. platvormi all seminari Armeenia, Aserbaidžaani, Gruusia, Moldova, Ukraina ja Valgevene diplomaatidele ning riigiametnikele.    9.-10. juunil toimuvad Kiievis Eesti ja Ukraina välisministeeriumi vahelised konsultatsioonid. Eesti delegatsiooni juhib välisministeeriumi 3. poliitikaosakonna peadirektor Märt Volmer. Konsultatsioonidel arutatakse Ukraina ja Euroopa Liidu suhteid ning ettevalmistusi Idapartnerluse tippkohtumiseks. Lisaks puudutatakse ka Eesti ja Ukraina kahepoolseid suhteid, olukorda naaberriikides ning koostööd rahvusvahelistes organisatsioonides.    VÄLISMINISTEERIUMI PRESSITALITUS  637 7654  513 8689  pressitalitus [-at-] mfa.ee  www.vm.ee